时间:2016-08-03 16:13:27 来源:《Wunpong》
Ka ai:Zhongzang Hkong No
(Zhongzang Hkong No,Sakhkung mungdo 《Myithkum shi laika》rung ko Zaiwa laika galo nga ai. Mangshi Sanhtai shan buga masha, ga shagop hpe ramram ra sharong ai hte ka shakut nga u ai.)
RI GABOI AI NU
Nu go basi hpe
Samui zon rai hkra
Wop wop di sho ton
Yi wa yi sa
Nu go basi hpe
Kabang hte gaboi
Sapyan ari tai
Galu gumyan poi
Galu la ai ri
Nu a galu galang re
Myit mang hpe dun ton
Wa a nba je ai mung lom
Wankok gata e
Nu go basi ri hte
Bum daram htat ai nba da
Ningshung ta na shana
Wa mani ai nsen
Basi zon wom wom rai
HKA NNAN JA
Chyinghkai Nu a jasu nsen
Ningsin hpe jahprang dat sai
Ngai hka nhtung gun hpai let
Lago gaman hte
Hkaro gata na hka htung de
Hka nnan ja mat wa sai
Hka htung dai
Madui hka seng hpring nga
Shani shagu san tsom ai hka lui jat
Shi go bum ga na myit mada lam langai re
Shaning nnan shani
San seng ai myit masin ni
Nye a nhtung gata de
Hpring hpring bang ton da sai
Dui la ai hka dai ni
Nhtung hku lui pru wa ai shaloi
Laning mi tup na wunli yong go
Lu la na chyalu sha re
NU GO GATNYENG TAI NNA PYEN MAT WA
(1)
Nu hpe hpai na shani
Gatnyeng wanong mi
Gara ko nna pyen sa ai re n chye
Nu a nhtung e “Ung... Ung...” nga pyen n sim
Dagok e nu n sha ma ai
Salum hte seng ai tsi palin
Sumpum mi go
Gatnyeng e shinggrup ai gata hta
Nu hte rau azim sha yup nga ai
Gatnyeng ni go hpa n ra ai zon
Madu hkrai pyen pru pyen shang rai
Kyin bu nga ma ai
Masha a si hka yon hkyen mung
N mu lom ya
Shanhte n chye ai
Hkrung nga ta ai gasha jan
Shanhte na langai tai nna
Tinang ganu hte gade no gahte mayu
(2)
Nu go gatnyeng tai nna pyen mat wa ai re
Shi gara hku rai tim
Wa a ga madat nna
Dagok na tsi hte ahtang ni hpe
Kyet la ai hkum hte
Htot la ai hta n-ga
Wa a jahtum na myiprui si mung
La mat wa sai
Bai htingra ta, htingra ta na nampan
Simai sun namsi hpun ni mung
Gaga nta ga de htot kau sai
Dai nta grupyin go hka shi hte hkauna rai
Yisun hkauna hta hkai ton ai go
Wa sha ra ai namsi namso simai hte
Wa a gabu hpa rai nga ai
Hka hta n-goi la-tum mahkrai hkrai ton
Wa nta ting na nga wanong dun nna
Lawan wan shi hte
Sa hkrum la na
Shi re majo
Matsat ning ting hpang hkrat ai wa
Hkrung nga yang
Myit hpung kro mat
BUGA NA NBUNG
Buga na nbung
Bum pungding e bung wa bung sa
Buga na mahkon mangui gut shabra
Gabye n ma ai hkumpup hkumpa mung no nga
Buga na nbung
Bum pungding e bung wa bung sa
Chyinghkai nu a shangu nta gut satsang
Galoi mung nsam n lai ai matsun mung no
Buga na nbung
Bum pungding e bung chyu bung
Nu a marung gut mago
Chyinghkai nu a wunyo myiman e
Lagrat gut shakap
Gale ai:Nhkum Bok
《Wunpong》hkumhpa laika go 1981 ning shata 8 pro 1 ya shani shalat hpang ai re. Laika shapro lakmat nambat 53-1028/I, shi go ya yang Miwa mung hta Jinghpo ni a tara shang ai hkumhpa hparat laika buk langai rai to nga ai, laning mi mali lang shapro nna, lado mi hta galang lang shapro ga ai, daining du yang 133 lang shapro lai wa sai.
《Wunpong》hkumhpa laika buk hta: Sumrai, ga shagop, kumyai, mabyin masa, htunghking ningli, labau lara, maumui mausa, machye machyang, shiga, sumla, datbung re laika ngau ni bang ga ai.
Hkringdat: Sakhkung mungdo Mangshi Yungham gat lam 14-41,
《Wunpong》ka shinggyin hpung mangshi
芒市勇罕街14-41号
Laika ngau shagun jo hkringdat: 784655328@qq.com
Chyenan: 0692-2121820
Mu madu:Hpaudo Bok Tong
zho_Hans mri_Latn kac_Latn scn_Latn dik_Latn kac_Latn wol_Latn hau_Latn dik_Latn kac_Latn ltg_Latn srd_Latn kac_Latn kac_Latn kac_Latn kac_Latn smo_Latn bug_Latn kac_Latn kac_Latn kac_Latn twi_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn unk kac_Latn epo_Latn kac_Latn kac_Latn kac_Latn kac_Latn tpi_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn unk kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn bam_Latn scn_Latn tpi_Latn kac_Latn kac_Latn kac_Latn kac_Latn sun_Latn zho_Hans kac_Latn kac_Latn kac_Latn